Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 431/16)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„PODPIWEK KUJAWSKI“

ELi nr: PGI-PL-02212 – 19.7.2017

KPN () KGT (X)

1. Nimetus(ed)

„Podpiwek kujawski“

2. Liikmesriik või Kolmas Riik

Poola

3. Põllumajandustoote või toidu kirjeldus

3.1. Toote liik

Klass 1.8 aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

Nimetusega „Podpiwek kujawski“ tähistatakse tumepruuni, gaseeritud, kääritatud, magustatud, mittealkohoolset, röstitud teraviljast jooki, mille peamised koostisosad on röstitud odraterad, röstitud jahvatatud sigurijuur ja aromaatne humal. Toode „Podpiwek kujawski“ lastakse turule kahel viisil: gaseeritud valmisjoogina ja kodus joogi valmistamiseks ettenähtud kuivseguna.

„Podpiwek kujawski“ ei sisalda keemilisi säilitusaineid, lõhna- ja maitseühendeid (looduslikud, loodusidentsed ja sünteetilised lõhna- ja maitseained) ega värvaineid (looduslikud ja loodusidentsed värvid).

Valmisjoogi füüsikalis-keemilised ja organoleptilised omadused:

— kuivainesisaldus 8–12 % (m/m) (lubatud hälve ±1,0),

— suhkrusisaldus kuni 50 g/l,

— etüülalkoholisisaldus 0,5 % (lubatud hälve –0,1 kuni +0,5),

— röstitud teraviljast joogil on värske, eristatav ja pärmine maitse, mis on kergelt magus, natuke mõrkjas ja veidi kirbe,

— tumepruun värvus.

Valmisjoogi koostisained on kuivsegu, vesi, pärm, suhkur ja antioksüdant askorbiinhape. Happesisaldus grammides kuivaineühiku kohta – vähemalt 0,015.

Kuivsegu „Podpiwek kujawski“

— Röstitud odraterad moodustavad segust 89,92 % (lubatud hälve ± 2 %),

— röstitud jahvatatud sigurijuur 9,93 % (lubatud hälve ± 2 %),

— sidrunhape 0,15 % (lubatud hälve ±0,05 %).

Pakendis on ka (eraldi pakitud) kuivatatud aromaatse humala graanulid, mis moodustavad 5 % segu kaalust.

Vastavalt pakendil esitatud retseptile segatakse joogivalmis segu vee, suhkru ja pärmiga. 200 g segu kohta on lisaainete osakaal 10 l vett, 500 g suhkrut, 5 g värsket pagari- või õllepärmi (nõuetekohasel määral on lubatud ka kuivpärm).

Kuivsegu füüsikalis-keemilised ja organoleptilised omadused:

— veesisaldus – kuni 12 %,

— kobe konsistents; peeneteralisus; tükid, mis murenevad lubatud sõrmesurve all. Peenus võib ulatuda väikestest (mahub läbi 1,5 mm ruudukujuliste avadega sõela) suurteni (terved röstitud odraterad, röstitud sigurijahu või -helbed suurusega 3–5 mm),

— pruun kuni tumepruun värvus, lubatud on heledamad või tumedamad osakesed,

— röstitud teraviljajookidele iseloomulik veidi mõrkjas maitse.

Tootele „Podpiwek kujawski“ (kuivsegu ja valmisjook) võib lisada happesuse regulaatorit (sidrunhape) või antioksüdanti (askorbiinhape).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kuivsegu – määratletud geograafilises piirkonnas peavad toimuma järgmised tootmisetapid:

— odraterade ja jahvatatud sigurijuure röstimine,

— kuivsegu valmistamine vastavalt punktis 3.2 kehtestatud suhtele.

Valmisjook – määratletud geograafilises piirkonnas peavad toimuma järgmised tootmisetapid:

— odraterade ja jahvatatud sigurijuure röstimine,

— kuivsegu valmistamine vastavalt punktis 3.2 kehtestatud suhtele,

— terasegu keetmine ja röstitud sigurijuure lisamine (virre),

— aromaatsete humalagraanulite lisamine ja keetmine,

— suhkru lisamine,

— jahutamine,

— kurnamine,

— pärmi lisamine ja kääritamine,

— villimine,

— pastöriseerimine või muu meetod pärmi mitteaktiivseks muutmiseks.

Käärimine toimub pudelis ja lõpeb pastöriseerimisega või mõne muu pärmi mitteaktiivseks muutmise meetodiga, millega tagatakse väike alkoholisisaldus.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Valmisjook „Podpiwek kujawski“ lastakse turule tumedast klaasist pudelites.

Kuivsegu „Podpiwek kujawski“ turustatakse pakkides.

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Kujawy-Pomorze vojevoodkond vastavalt selle halduspiiridele.

5. Seos geograafilise piirkonnaga

Toote „Podpiwek kujawski“ eripära tuleneb toote erilistest omadustest ja mainest, mis on seotud toote geograafilise päritoluga.

Odra ja siguri kasvatamiseks soodsate mullastiku- ja kliimatingimuste tõttu leidub Kujawy-Pomorze vojevoodkonnas külluses vajalikke tooraineid. Tänu toote „Podpiwek kujawski“ valmistamiseks kasutatavate toorainete laialdasele kättesaadavusele ja kohalike tootjate oskustele on selles piirkonnas välja töötatud ainulaadne meetod röstitud odrast ja sigurijuurest joogi valmistamiseks. Just selles piirkonnas oli tänu kohalike tootjate oskusteabele võimalik kindlaks määrata koostisosade õige suhe, odra ja sigurijuure röstimistase ning käärimistemperatuuri ja -kestuse seisukohast asjakohased tingimused, mis kõik tagavad toote „Podpiwek kujawski“ kõrge kvaliteedi ja iseloomulikud omadused.

5.1. Kuivsegu

Toodet „Podpiwek kujawski“ hakati tootma 1816. aastal, mil vennad Bohmid rajasid Kujawy-Pomorze vojevoodkonnas tehase. Just selles tehases töötati välja humalalisandiga odra ja siguri segu (kuivsegu) ning retseptid, mille järgi said tarbijad valmistada kodus värskendavat jooki, mille kasutamise traditsioon selles piirkonnas on aegade jooksul kindlalt kanda kinnitanud. Tootja retsepti järgi tehtud valmisjook ei olnud toorainest (odralinnased) pruulitud ühetaoline podpiwek (lahja õlu) vaid röstitud odrast valmistatud jook, millele oli lisatud röstitud jahvatatud sigurijuurt ja humalat.

Nimetuse podpiwek all müüdi kuivsegu, mida kasutati kodus värskendava joogi valmistamiseks. See tumepruun jook oli enne teist maailmasõda väga populaarne, mis tuli päevavalgele selliste konkurentide kasutatud ebaausatest tavadest, kes võltsisid tuntud joogi valmistamiseks kuivsegu originaalpakendit ja retsepti. Konkurentide järeletehtu ajendas 1938. aastal Włocławeki siguritehase Zjednoczone Fabryki Cykorii Ferd. Bohm ja Co i Gleba S.A. juhtkonda taotlema joogi podpiwek patenti, mis neile ka anti. Nimetust podpiwek võib kasutada üksnes punktis 3.2 kirjeldatud kuivsegu puhul. Viimati uuendati patenti 1969. aastal. Järgmine äriühing, kellel olid õigused retseptile, ei uuendanud nimetusele podpiwek antud patenti, vaid lisas nimetusele sõna kujawski.

5.2. Valmisjook

Toote „Podpiwek kujawski“ valmisjoogina turuletulek on lahutamatult seotud selle valmistamiseks kasutatud kuivsegu saamisloo ja tootjate kääritamisoskusega. Esimesed katsed kääritada jooki, mis hiljem sai tuntuks nimetuse all „Podpiwek kujawski“, dokumenteeriti 1938. aastal Włocławeki siguritehases. Algselt pidi jook olema tarbimisvalmis kolmandal päeval pärast selle kokkusegamist. Kuna toode muutus kõige populaarsemaks saagikoristuse ajal, mil Kujawy-Pomorze vojevoodkonnas on kõige palavam, muudeti retsepti ning tarbijatel soovitati hoida jooki soojas kohas üks päev ja jahutuskohas veel kaks päeva. Nii oli jook tarbimiseks valmis neljandal päeval.

Ühetaoline podpiwek on sellist liiki jook, mis õlle kõrvalsaadusena on valmistatud odra linnastest (linnasejook), seejärel magustatud ja süsihappegaasiga tehislikult rikastatud. Erinevalt muudest nimetusega podpiwek tähistatud jookidest on „Podpiwek kujawski“ ainus röstitud teradest valmistatud kääritatud jook. Teised nimetust podpiwek kandvad joogid jagunevad kahte kategooriasse: gaseeritud magustatud joogid ja linnasejoogid. Toodet „Podpiwek kujawski“ toodetakse alkoholkääritamisega, mille tulemusena on selles joogis ligikaudu kolmandik kõnealuse nimetuse all tuntud gaseeritud jookide suhkrust. Kääritatud lõppjoogis on kuni 50 g suhkrut liitri kohta. Seda on vähem kui gaseeritud magustatud joogis, mis sisaldab 100 g suhkrut liitri kohta. Toote „Podpiwek kujawski“ kääritamisel muutub suhkur pärmi mõjul gaasi tekitades alkoholiks selliselt, et erinevalt teistest nimetust podpiwek kandvatest jookidest ei ole toodet „Podpiwek kujawski“ vaja süsihappegaasiga tehislikult rikastada. Muud erinevused: säilivusaja pikendamise eesmärgil keemiliste säilitusainete puudumine ning selliste maitse- ja värvainete puudumine, mida ei ole vaja lisada tänu traditsioonilise tootmismeetodiga saadud tugevale maitsele, värvusele ja maitsvusele.

Toote „Podpiwek kujawski“ praegust mainet tarbijate hulgas kinnitavad selle esindatus riiklikel kaubandusmessidel ning traditsioonilisi ja piirkondlikke tooteid reklaamivatel kohalikel üritustel, aga ka riiklikel konkurssidel saadud auhinnad ja autasud. Näiteks anti 2009. aastal tootele „Podpiwek kujawski“ esimene autasu konkursil „Nasze Kulinarne Dziedzictwo – Smaki Regionów“ (Meie kulinaarne pärand – piirkondlikud maitsed), mida regulaarselt korraldab Poola piirkondlike ja kohalike toodete koda, et edendada asjaomases piirkonnas valmistatud traditsioonilisi tooteid. Toote „Podpiwek kujawski“ eriomadusi tunnustas 2011. aastal ka organisatsioon Slow Food Polska (Poola aeglase toidu ühing), andes joogile oma soovituse. Toote „Podpiwek kujawski“ mainest annavad tunnistust arvukad artiklid kohalikus ajakirjanduses ja internetis ning saadud auhinnad. Suurem osa artikleid „Podpiwek kujawski“ kohta avaldati ajakirjanduses siis, kui traditsiooniliste kohalike toitude reklaamimiseks hakati korraldama kulinaaria-alaseid võistlusi. Samuti võitis „Podpiwek kujawski“ 2011. aastal Poola suurimal maitsefestivalil Grucznos auhinna kolmes kategoorias (esimene auhind jookide kategoorias, esimene auhind kunstnike ja ajakirjanike poolt hinnatud kategoorias ning festivali peaauhind). Samal aastal Poznańis toimunud rahvusvahelisel Polagra toidukaubanduse messil sai toode „Podpiwek kujawski“ traditsioonilistele toodetele antava kõige kõrgema – „Perła“ auhinna osaliseks. See oli ajal, mil toode „Podpiwek kujawski“ oli kõige märgatavam ajakirjanduses, kulinaaria-alastes blogides ja veebisaitidel ning raadios ja televisioonis. Ajakirjanduses avaldatud Kujawy-Pomorze vojevoodkonna tüüpilisi roogi kirjeldavates artiklites on sageli juttu sellest joogist, mis annab samuti tunnistust joogi tähtsusest ja heast mainest kohaliku elanikkonna hulgas.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://www.gov.pl/web/rolnictwo/wnioski-przekazane-komisji-europejskiej

(1) ELT L 343, 14.12.2012, lk 1.